Mai 2013

**Mai 2013**, kroonika

2013. aasta mai algas kolmapäeval ja lõppes 31 ööpäeva pärast reedel.

Maailma riikide riigipead ja valitsusjuhid on Riigipeade ja valitsusjuhtide koondtabelis.

## [[1. mai]]

* Venemaal taastati töökangelase aunimetus. President Vladimir Putin nimetas viis esimest töökangelast.
* Eesti president Toomas Hendrik Ilves ja Evelin Ilves alustasid 5. maini kestvat riigivisiiti Kanadas.
* Tallinnas vahistati Ameerika Ühendriikide eelarestipalve alusel Taiwani kodanik Alex Tsai, keda kahtlustatakse strateegilise kauba salakaubaveos Põhja-Koreasse ja rahapesus.
* Sindis tähistati 75 aasta möödumist linnaõiguste saamisest.

## [[2. mai]]

* Ameerika Ühendriikide president Barack Obama nimetas kaubandusministriks Penny Pritzkeri.
* Ameerika Ühendriikide Marylandi osariigi demokraadist kuberner Martin O'Malley kirjutas alla otsusele, millega kaotatakse osariigis surmanuhtlus.
* Ameerika Ühendriigid tühistasid osa Birma vastu kehtestatud sanktsioonidest, kuid jätsid jõusse muu hulgas endisi hunta liikmeid puudutavad reisi- ja investeerimispiirangud.
* Ameerika Ühendriikides California osariigis Los Angelesest loodes puhkenud metsatulekahjude tõttu süttis mitu maja ja evakueeriti sadade majade elanikud.
* Liibanoni julgeolekujõud teatasid, et vahistasid Iraagi Al-Qā‘idah'ga seotud mehe, keda kahtlustatakse seitsme eestlase röövimise korraldamises 2011. aastal.
* Mosambiigi võimud teatasid, et salakütid tapsid aprillis teadaolevalt 15 viimast Limpopo pargis elutsenud ninasarvikut.
* Põhja-Korea kohus mõistis Ameerika Ühendriikide kodanikule Kenneth Baele riigivastase tegevuse eest 15-aastase vanglakaristuse.
* Rootsi kohus tühistas keskkonnaaktivistide kaebuse peale keskkonnakaitseameti jaanuaris tehtud otsuse lubada Rootsis tappa 16 hunti.
* Sudaanis Põhja-Dārfūris Jabal ‘Āmiri lähedal hukkus hiljuti taasavatud kullakaevanduse varingus vähemalt 60 kaevurit. 
* Süüria loodeosas Al Baydā külas tapsid valitsusväed umbes sada inimest.
* ÜRO avaldas aruande, mille järgi suri aastatel 2010–2012 Somaalias nälga umbes 260 000 inimest; neist umbes pooled olid lapsed.
* Saaremaal lasti vette uus reisiparvlaev Abro, mis hakkab sõitma Roomassaare sadama ja Abruka vahel.
* Eesti Politsei- ja Piirivalveameti peadirektorina astus ametisse Elmar Vaher.
* Käibele tuli 2. seeria 5-eurone rahatäht.

## [[3. mai]]

* Kõrgõzstanis Kasahstani piiri lähedal mägedes kukkus pärast Manasi baasist õhkutõusmist alla USA tankurlennuk KC-135. Leiti kahe piloodi surnukehad, kolmanda saatus on esialgu teadmata.
* Pakistani pealinnas Islāmābādis hukkus relvastatud rünnaku tagajärjel endise peaministri Benazir Bhutto mõrva uurinud prokurör ja veel kaks inimest. 
* Rootsis Stockholmi lähedal Sundbybergis ühes korteris aset leidnud plahvatuses hukkus kolm inimest; neist kaks last.
* Soomes Helsingi Hartwall-areenal ja Rootsis Stockholmi Globenis algasid kuni 19. maini kestvad 2013. aasta jäähoki maailmameistrivõistlused.
* Tšiilis ekshumeeritud luuletaja Pablo Neruda säilmete esialgne ekspertiis kinnitas, et tema surma põhjustas vähktõbi.
* Eesti Suusaliidu juhatus rahuldas peasekretär Margus Hernitsa tagasiastumispalve ja nimetas liidu uueks peasekretäriks Jaak Mae. 
* Rahvusvaheline investeerimisfirma East Capital Explorer omandas enamusosaluse telesideettevõttes Starman.

## [[4. mai]]

* Belgias Genti lähedal paiskus rööbastelt välja mürgiseid ja kergestisüttivaid kemikaale vedanud rongi kuus vagunit, mis süttisid. Kaks inimest hukkus ja 14 sai vigastada.
* Prantsuse Guajaanast startima pidanud Eesti esimese satelliidi ESTCube-1 lend lükati tuulise ilma tõttu vähemalt kaks päeva edasi. 
* Eestist asus Afganistani teele jalaväekompanii Estcoy-16.
* Üle-eestilistel koristustalgutel "Teeme ära" osales üle 36 000 inimese.

## [[5. mai]]

* Ameerika Ühendriikides California osariigis San Francisco San Mateo sillal süttis limusiin. Hukkus viis autos viibinud naist ja neli sai vigastada.
* Ameerika Ühendriikides Alaska osariigis hakkas purskama Clevelandi vulkaan.
* Malaisias toimusid parlamendivalimised.
* Somaalia pealinnas Muqdishos Ash-Shabābi korraldatud suitsiidirünnakus hukkus vähemalt kaheksa inimest.

## [[6. mai]]

* Ameerika Ühendriikidest asus teele Mongooliale tagastatud türannosauruse skelett, mis oli Gobi kõrbest varastatud ja tükkidena salakaubana USA-sse toodud.
* Bangladeshi pealinnas Dhakas ja mitmes teises linnas hukkus islamisti äärmuslaste vägivaldse meeleavalduse käigus mitukümmend inimest.
* Liibüa parlament võttis vastu seaduse, millega keelatakse Mu‘ammar al-Qadhdhāfī valitsusaparaadi ametnikel riigi valitsuses osalemine. 
* Pakistani Hõimualadel Kurrami orus toimunud erakonna Jamī‘at ‘Ulimā-e Islām poliitilisel kogunemisel leidis aset plahvatus, mille tagajärjel hukkus 15 inimest ja 50 inimest sai vigastada.
* Süürias Dayr az-Zawri provintsis tulistasid mässulised alla Süüria sõjaväe helikopteri, mille pardal olnud 8 sõdurit hukkusid.
* Venemaal Irkutski oblastis Katanga rajoonis kukkus alla suurvee olukorda jälginud helikopter Mi-8, mille pardal oli üheksa inimest ja kaks tonni lõhkeainet.
* Eesti peaminister Andrus Ansip alustas kahepäevast töövisiiti Tadžikistanis. Teda saatis äridelegatsioon.
* Eesti välisminister Urmas Paet alustas koos Soome väliskaubandusministri Alexander Stubbiga kahepäevast visiiti Colombias.
* Tallinna raekojas anti üle Kristjan Raua nimelised kunstipreemiad. Auhinna pälvisid Juta Kivimäe, Rait Prääts, Tõnis Saadoja ja Evi Tihemets.

## [[7. mai]]

* Ameerika Ühendriikide riigisekretär John Kerry alustas visiiti Venemaal ja kohtus Moskvas president Vladimir Putiniga. 
* Ameerika Ühendriikides Ohio osariigis Clevelandis pääses vabadusse kolm naist, keda olid kolm meest kümmekond aastat oma majas vangistuses hoidnud.
* Filipiinidel hukkus Mayoni vulkaani purske tagajärjel viis mägironijat ja vähemalt seitse inimest sai vigastada.
* Grenada kindralkubernerina astus ametisse Cécile La Grenade. 
* Mehhiko pealinna México eeslinnas hukkus kiirteel aset leidnud gaasiveoki plahvatuse tagajärjel vähemalt 20 inimest ja vigastada sai vähemalt 36 inimest. 
* Nigeeria kirdeosas Bamas tungisid islamiorganisatsiooni Boko Harami liikmed vanglasse ja vabastasid üle saja oma organisatsiooni liikme. Nad tapsid vähemalt 55 inimest ja põletasid maha politseijaoskonna ja mitu haldushoonet. Hukkus ka 13 islamisti.
* Rootsi pealinnas Stockholmis avati ABBA muuseum.
* Suurbritannia kuningakoda teatas, et kõrgest vanusest tingitud reisiraskuste tõttu ei osale kuninganna Elizabeth II esimest korda viimase 40 aasta jooksul Rahvaste Ühenduse tippkohtumisel, mis toimub seekord novembris Sri Lankal. Teda asendab prints Charles. 
* Venemaa president Vladimir Putin allkirjastas seaduse, millega keelatakse kõrgetel riigiametnikel, sõjaväelastel ja nende perekonnaliikmetel välispankades kontode ja väärtpaberiarvete hoidmine. 
* Prantsuse Guajaanast Guajaana kosmodroomist startis hommikul kell 5.06 rakett Vega, mille pardal viidi Maa orbiidile Eesti esimene satelliit ESTCube-1.
* Tallinnas avati Tallinna Tehnikaülikooli uus IT-maja.

## [[8. mai]]

* Ameerika Ühendriikides Delaware'i osariigis seadustati samasooliste abielu.
* Maailma Kaubandusorganisatsioon nimetas uueks peadirektoriks brasiillase Roberto Azevêdo. Tema ametiaeg algab 1. septembril 2013.
* Jeemenis vabastati detsembris 2012 Sanaas pantvangi võetud Austria kodanik ja soome abielupaar.
* Mehhikos hakkas purskama Popocatépetli vulkaan.
* Eesti välisminister Urmas Paet alustas koos Soome väliskaubandusministri Alexander Stubbiga kahepäevast visiiti Mehhikos.

## [[10. mai]]

* Guatemala kohus mõistis endise diktaatori Efraín Ríos Montti süüdi genotsiidis ja inimsusvastastes kuritegudes ning määras talle 80-aastase vanglakaristuse.
* Keskkonnaministeeriumi Eerik Kumari looduskaitsepreemia anti Looduskalendri eestvedajale Gennadi Skromnovile.

## [[11. mai]]

* Egiptuses Kairos astus uuesti kohtu ette endine president Ḩusnī Mubārak, keda süüdistatakse sadade meeleavaldajate surma põhjustamises 2011. aastal.
* Iraani endine president Akbar Hāshemī Rafsanjānī teatas, et kavatseb kandideerida juunis 2013 peetavatel presidendivalimistel.
* Iraani lõunaosas Mīnābi linnast 85 km kagu pool leidis aset maavärin, mille suurusjärk Richteri skaalal oli 6,2. 
* Pakistanis toimusid parlamendivalimised.
* Kaks Rahvusvahelise kosmosejaama astronauti väljusid avakosmosse, et parandada jaama jahutussüsteemi ammoniaagileke.
* Türgis Süüria piiri lähedal Reyhanlıs hukkus kahe autopommiplahvatuse tagajärjel kümneid inimesi. 
*Eesti Euroopa Liikumine nimetas aasta eurooplaseks Euroopa Inimõiguste Kohtu kohtuniku Julia Laffranque'i.
* Valgas anti Kärt Hellermale üle August Gailiti nimeline novelliauhind. Ta pälvis selle teose "Mängumeri" eest.

## [[12. mai]]

* Bulgaarias toimusid ennetähtaegsed parlamendivalimised.
* Eesti Naisliit kuulutas aasta emaks Kasuperede Liidu juhatuse esimehe Malle Kobina, kellel on viis last ja kaksteist kasulast.
*Tallinnas Nordic Hotel Forumis avati rahvusvahelise kabe maailmameistrimatš Aleksandr Georgijevi ja Aleksandr Švartsmani vahel.

## [[13. mai]]

* Afganistanis Helmandi provintsis aset leidnud rünnakus hukkus kolm Gruusia sõdurit.
* Bangladeshis lõpetati inimeste otsimine 24. aprillil Sābhāris kokku varisenud hoone rusudest. Kokku leiti 1127 surnukeha.
* Filipiinidel toimusid parlamendivalimised.
* Kasahstanis maandusid kosmoselaeva Sojuz kapsliga rahvusvahelisest kosmosejaamast Maale naasnud kosmonaudid: kanadalane Chris Hadfield, ameeriklane Tom Marshburn ja venelane Roman Romanenko.
* Eesti haridus- ja teadusminister Jaak Aaviksoo osales Malaisia pealinnas Kuala Lumpuris peetud Aasia ja Euroopa riikide haridusministrite kohtumisel.
* Eesti kultuuriminister Rein Lang ja kultuuriministeeriumi kantsler Paavo Nõgene alustasid 19. maini kestvat visiiti Hiinas. 
* Eesti Kunstnike Liidu suurkogu valis liidu uueks presidendiks Eesti kunstiakadeemia maalikunsti dotsendi Vano Allsalu.
* Jägala jõkke lasti 5000 Lääne-Virumaalt Põlula kalakasvandusest pärit noorlõhet.

## [[14. mai]]

* Belize'i põhjaosas Nohmulis purustati 2300 aasta vanune maiade püramiid, et selle kividest teetäitekillustikku valmistada. 
* Birma ranniku lähedal läks ümber laev Pauktawist pärit tormi eest põgenevate inimestega; kadunuks jäi vähemalt 48 inimest.
* Indoneesias USA ettevõttele Freeport-McMoRan kuuluvas ühes maailma suurematest kulla- ja vasekaevandusest Grasbergi kaevanduses leidis aset varing, mille tagajärjel hukkus arvatavasti vähemalt 28 inimest.
* Iraagis ründasid relvastatud mehed peamiselt šiiitidega asustatud Bagdadi idaosas alkoholipoode ning tapsid vähemalt 12 inimest.
* Rootsis Malmös peetud 2013. aasta Eurovisiooni lauluvõistluse poolfinaalis Eestit esindanud Birgit Õigemeel pääses edasi finaalkontserdile.
* Rwanda kirdeosas Nyagatares varises kokku neljakorruseline maja; selle rusude alla jäi umbes sada inimest.
* Eesti dirigent Paul Mägi valiti Rootsi Kuningliku Muusikaakadeemia liikmeks.

## [[15. mai]]

* Ameerika Ühendriikides müüs Georgia osariigist pärit mees eBay oksjonil 15 miljoni dollari eest väidetava salastatud Coca-Cola originaalretsepti.
* Arktika Nõukogu vaatlejaliikme staatuse said Hiina, India, Itaalia, Jaapan, Lõuna-Korea ja Singapur. 
* Kongo Demokraatliku Vabariigi idaosas Benis hukkus mässuliste ja valitsusvägede kokkupõrkes vähemalt 31 inimest.
* Prantsusmaal Cannes'is algas 26. maini kestev 66. Cannes'i filmifestival.
* Venemaa pealinnas Moskvas avati üle poole aasta remondis olnud Lenini mausoleum. 
* Eestisse jõudsid Eesti eksiilvalitsuse peaministri Tõnis Kindi ja Magda Kindi säilmed. Nende pidulik ümbermatmine toimub 17. augustil. 
* Tööandjate keskliidu volikogu valis liidu uueks tegevjuhiks Toomas Tamsari. Tema ametiaeg algab 21. mail.
* Tallinn müüs Nõmmel Mai tänaval asuva Nõmme vanima apteegi maja 121 061 euro eest kinnisvarafirmale TCM Grupp.
* Veeteede Amet tähistas jäämurdja Tarmo 50. teenistusaasta täitumist rahvusvahelise jäämurdekonverentsiga.

## [[16. mai]]

* Afganistani pealinnas Kabulis hukkus Ḩezb-e-Islāmī korraldatud enesetapurünnakus vähemalt 15 inimest, sealhulgas kaks NATO liitlaste sõdurit.
* Ameerika Ühendriikides Texase osariigis Granburys lõhkus tornaado ehitisi ja põhjustas vähemalt kuue inimese surma; kokku jäi mitme tornaado tagajärjel Texases kadunuks vähemalt seitse inimest.
* Hiina lõunaosas Kunmingis avaldas mitu tuhat inimest meelt mürgist ja keskkonnaohtlikku paraksüleeni tootva keemiatehase rajamise vastu.
* Jaapanis Hokkaidō saarel Vakkanai sadamas süttis Sahhalinilt krabisid vedanud Venemaa kalalaev Taigan. Põlengus hukkus kuus vene meremeest ja mitu inimest sai vigastusi.
* Saksamaa pealinnas Berliinis avati roosa ja sädeleva kujundusega Barbie-maja, mis on põhjustanud hulgaliselt pahameelt ja süüdistusi soostereotüüpide põlistamises. 
* Taani rahvusmuuseum teatas, et septembris 2012 kahe venna metallidetektori abil põllumaalt leitud aardeleid sisaldab 265 arvatavalt umbes 990. aastast pärinevat viikingitele kuulunud eset, sealhulgas 60 haruldast münti.
* Eesti suursaadik Vietnamis Toomas Lukk andis Vietnami presidendile Trương Tấn Sangile üle oma volikirja. Suursaadik resideerib Pekingis.
* Eestis alustas kolmepäevast visiiti Suurbritannia kaitseväe juhataja kindral David Richards. 
* Pärnus anti näitleja Feliks Kargile üle Johann Voldemar Jannseni nimeline auhind.

## [[17. mai]]

* Kanada Ontario ja Québeci provintsi tabas maavärin, mille suurusjärk Richteri skaalal oli 5,2. Maavärina epitsenter asus umbes 21 kilomeetrit Shawville'ist kirdes. 
* Eestis viibis visiidil Kosovo välisminister Enver Hoxhaj.

## [[18. mai]]

* Lõuna-Korea kaitseministeerium teatas, et Põhja-Korea tulistas kolm lühimaaraketti Jaapani merre.
* Rootsis Malmös toimus 2013. aasta Eurovisiooni lauluvõistluse finaal. Võitis Taani laul.
* Eestis Tallinna lauluväljakul toimus XXVI Maijooks. Seitsme kilomeetri pikkuse jooksu, kepikõnni või käimisdistantsi läbis kokku 14 154 inimest.
* Rohkem kui 150 Eesti muuseumi oli avatud üleeuroopalisel muuseumiööl.
* Ruhnu saarele jõudis 50 šoti mägiveist, keda hakatakse karjatama saare rannaniidul, et taastada niitude kunagine rikkalik elustik.

## [[19. mai]]

* Rootsis Stockholmi Globenis peetud jäähoki maailmameistrivõistluste finaalis võitis Rootsi koondis tulemusega 5:1 Šveitsi ja tuli maailmameistriks.
* Venemaa idaosas leidis aset maavärin, mille suurusjärk Richteri skaalal oli 5,9. Maavärina epitsenter oli Kamtšatka poolsaare ranniku ääres umbes 80 kilomeetri kaugusel Petropavlovsk-Kamtšatskist.
* Eestisse Ämari lennubaasi jõudis pool aastat Afganistanis NATO operatsioonil osalenud Estcoy-15 koosseis.

## [[20. mai]]

* Ameerika Ühendriikides tabas Oklahoma osariigi pealinna Oklahoma Cityt mitme kilomeetri laiuses purustusi maha jätnud tornaado; hävisid hooned ja hukkus mitukümmend inimest.
* Birma president Thein Sein külastas esimese Birma riigipeana viimase 47 aasta jooksul Ameerika Ühendriike. Ta kohtus Washingtonis Valges Majas president Barack Obamaga.
* Hiina idaosas Shandongi provintsis lõhkeainevabrikus aset leidnud plahvatuses hukkus vähemalt 12 inimest. 
* Iraagis Bagdadis ja Al-Başrah's hukkus mitmes autopommiplahvatuses vähemalt 54 inimest ja vigastusi sai üle saja inimese.
* Rootsi pealinna Stockholmi Husby linnaosas laienesid päev varem alanud rahutused; süüdati autosid, lõhuti aknaid ja rüüstati poode.
* Tšiili ranniku ääres leidis aset maavärin, mille suurusjärk Richteri skaalal oli 6,5. Maavärina epitsenter oli umbes 600 km kaugusel Quellónist.

## [[21. mai]]

* Austraalia Taronga loomaaed teatas, et nädal tagasi sündis loomaaias haruldane valge ninasarviku poeg. 
* Iraani valvurite nõukogu registreeris 14. juunil peetavatele presidendivalimistele kaheksa kandidaati. Kandidaadiks kinnitamata jäeti teiste seas endine president Akbar Hāshemī Rafsanjānī ja ametis oleva presidendi Maḩmūd Aḩmadīnezhādi soosik Esfandiyār Raḩīm Mashāī.
* Prantsusmaal Pariisi Notre-Dame'i kirikus sooritas püstolilasuga enesetapu paremäärmuslikke vaateid pooldanud ajaloolane Dominique Venner, kes oli hiljuti protesteerinud samasooliste abielu legaliseerimise vastu. Kirikust evakueeriti umbes 1500 inimest.
* Oivalise ajakirjanduse aastapreemia anti Õhtulehe ajakirjanikule Jaan Väljaotsale ja Maalehe ajakirjanikule Sulev Ollile.

## [[22. mai]]

* Islandi tulevane peaminister Sigmundur Davíð Gunnlaugsson teatas, et jaanuaris tehtud otsust külmutada kõnelused Euroopa Liitu astumiseks pikendatakse tähtajatult.
* Venemaa sotsioloogiliste uuringute keskus Levada-Tsentr avaldas küsitlustulemused, mille järgi peavad venelased 20. sajandi kõige hinnatumaks riigijuhiks Leonid Brežnevit, kellesse suhtus positiivselt 58 protsenti vastanutest.

## [[23. mai]]

* Islandil astus ametisse peaminister Sigmundur Davíð Gunnlaugsson.

## [[24. mai]]

* Türgi parlament kiitis heaks alkoholi reklaami keelu ja seadis alkoholi müügile ranged piiranguid.
* Venemaal Kaug-Idas leidis aset maavärin, mille suurusjärk Richteri skaalal oli 8,2. Maavärina epitsenter oli Petropavlovsk-Kamtšatskist 385 kilomeetri kaugusel läänekirdes.
* Eesti Kaasaegse Kunsti Muuseum andis üle Köleri auhinna. Auhinna pälvis kunstnik Jaanus Samma.

## [[25. mai]]

* Filipiinide lõunaosas Sulu provintsis Patikuli linnas hukkus Abū Sayyāfi mässuliste tulevahetuses sõduritega vähemalt 12 inimest.
* Indias Chhattīsgarhi osariigis tapsid arvatavad maoistlikud mässulised vähemalt 23 inimest, sealhulgas Kongressipartei kohaliku juhi Nand Kumar Pateli. 
* Pakistani idaosas Gujarāti linna lähedal süttinud koolibussis hukkus vähemalt 16 last ja üks õpetaja.
* Prantsusmaal Cannes'i filmifestivalil pälvis Kuldse Palmioksa Tuneesia päritolu prantsuse režissööri Abdellatif Kechiche'i film "Adèle'i elu".
* Eestis lõppes 9. mail alanud Harjumaal ja Lääne-Virumaal peetud 11. Kevadtorm. Õppusel osalesid kõik väeliigid ning kokku ligi 5000 ajateenijat, reserv- ja kaitseväelast, kaitseliitlast ja ametnikku. Osalejaid oli ka Lätist, Leedust, Suurbritanniast, Belgiast ja Poolast.

## [[26. mai]]

* Ekvatoriaal-Guineas toimusid parlamendivalimised.

## [[27. mai]]

* Iraagi pealinnas Bagdadis hukkus šiiitide linnaosades aset leidnud pommiplahvatustes vähemalt 75 inimest ja üle 200 sai vigastada.
* Mehhiko ajalooinstituut teatas, et Tamaulipase osariigist Burgose lähedalt leiti ligi 5000 koopamaalingut. Varem puudusid andmed selles piirkonnas enne hispaanlaste saabumist elanud inimestest.
* Eesti president Toomas Hendrik Ilves ja Evelin Ilves alustasid kolmepäevast visiiti Leedus. Visiidil osalevad teiste seas ka kaitseminister Urmas Reinsalu, kaitseväe juhataja Riho Terras ja majandus- ja kommunikatsiooniminister Juhan Parts.
* Eesti suursaadik Singapuris Andres Unga andis Singapuri presidendile Tony Tan Keng Yamile üle oma volikirja. Suursaadik resideerib Tallinnas.
* Tallinna Tehnikaülikooli majandusteaduskonnas avati Uno Mereste nimeline auditoorium ja esitleti temale pühendatud mälestusteraamatut.

## [[28. mai]]

* Malaisias Sarawaki osariigis uppus laev, mille pardal oli üle saja inimese. Vähemalt 20 inimest jäi kadunuks.
* Isamaa ja Res Publica liidu juhatus kinnitas erakonna Tallinna linnapea kandidaadiks Eerik-Niiles Krossi. 
* Riigikantselei ja Eesti Post esitlesid Stenbocki majas riigivanem Kaarel Eenpalu 125. sünniaastapäeva puhul talle pühendatud postmarki seeriast "Eesti riigivanemad 1918–2018". 
* Tartu linnavalitsus andis loa Tartu vana kaubamaja lammutamiseks.
* Eesti abituriendid sooritasid ajaloo riigieksami.

## [[29. mai]]

* Ameerika Ühendriikide presidendi administratsiooni majandusnõunike kogu esimees Alan Krueger teatas, et lahkub ametist. 
* Endise Jugoslaavia Rahvusvaheline Kriminaaltribunal mõistis endisele Bosnia ja Hertsegoviina poliitikule Jadranko Prlićile sõjakuritegude eest 25-aastase vanglakaristuse.
* Bulgaarias astus ametisse peaminister Plamen Orešarski.
* Hiina lihatöötlusettevõte Shuanghui teatas, et ostab 4,72 miljardi dollari eest maailma suurima sealihatootja Smithfield Foodsi. 
* Rahvusvahelisse Kosmosejaama jõudsid eelmisel päeval Kasahstanist startinud rakett Sojuz TMA-09M lennuga kolm astronauti: venelane Fjodor Jurtšihhin, ameeriklane Karen Nyberg ja itaallane Luca Parmitano.
* Pakistani loodeosas Miran Shah' linna lähedal sai USA droonirünnakus surma viis välismaa mässulist.
* Eesti rahandusminister Jürgen Ligi allkirjastas Majanduskoostöö ja Arengu Organisatsiooni ministrite kohtumisel Pariisis vastastikust haldusabi, eelkõige maksupettusi puudutava mitmepoolse maksukonventsiooni. 
* Tallinnas algas kirjandusfestival HeadRead.
* Eesti filmirežissööri Jüri Sillarti mälestuseks asutatud Püha Jüri stipendium anti režissöör Moonika Siimetsale.
* Eestis avalikustati, et Suurbritannia spordikaupade müüja Sports Direct International ostab 60 protsenti Sportland International Groupist. 
* Läänemaalt Dirhami sadamast asus teele Läänemaa puitlaevastiku lipulaev Hoppet, et viia kiri Rootsi kuningale Carl XVI Gustafile.

## [[30. mai]]

* Ameerika Ühendriikide Riigidepartemang teatas, et tühistatakse 1992. aastast kehtinud sanktsioonid, mis piirasid tarbeelektroonika ja tarkvara müüki Iraani eratarbijatele.
* Eesti presidendile Toomas Hendrik Ilvesele andsid oma volikirjad üle Kreeka suursaadik Konstantínos Katsampís, Helsingis resideeriv Maroko suursaadik Mohammed Ariad ning Stockholmis resideerivad Tai suursaadik Somchai Charanasomboon ja Pakistani suursaadik Sajjad Kamran.
* Eesti Ekspress avaldas artikli Reformierakonna 2011. aasta juhatuse valimistel väidetavalt aset leidnud pensionäride e-häälte võltsimisest.

## [[31. mai]]

* Maast 5,8 miljoni kilomeetri kauguselt möödus Maa-lähedane asteroid 1998 QE2. 
* Egiptuses Siinai poolsaarel Püha Katariina kloostri lähedal aset leidnud bussiõnnetuses hukkus kuus ning sai viga kümme Mehhiko turisti.
* Eestis viibis ametlikul visiidil Rumeenia välisminister Titus Corlățean.
* Tallinna Ülikoolis avati viiendad Juri Lotmani päevad, mille raames peetakse kolmepäevane konverents "Tekst ja auditoorium". 
* Eesti Rahvusringhääling andis oma hooaja lõpuüritusel üle Valdo Pandi nimelise ajakirjanduspreemia, mille pälvis Vikerraadio toimetaja ja saatejuht Kaja Kärner.